**Повик за истражувачки новинарски стории:**

**„МЛАДИТЕ ВО ФОКУСОТ НА ЈАВНОСТА“**

Фондацијата за демократија на Вестминстер во рамките на проектот „**Зголемено политичко учество на младите**“ поддржан од Владата на Обединетото кралство на Велика Британија и Северна Ирска објавува повик за истражувачки новинарски стории кои ќе се фокусираат на приоритетите и проблемите на младите луѓе во земјата и јавните политики и финансии поврзани со нив.

**ЗА ПРОЕКТОТ**

Проектот Зголемено политичко учество на младите е дел од регионалната програма на Фондацијата за демократија на Вестминстер насловена “Иницијатива за демократија во Западен Балкан”. Во рамки на проектот Фондацијата работи на истражување и поддршка за активното политичко учество на младите, поддршка на неформалното образование и доближување на младите и институциите за подобро креирање и спроведување на младински политики и поттикнување на младинското учество.

**ЗА ПОВИКОТ**

Во рамките на овој повик предвидено е да бидат поддржани до пет истражувачки стории кои би требало да се фокусираат на предизвиците и проблемите со кои се соочуваат младите во Северна Македонија и јавните политики и средства посветени на нив.

Целта на истражувачките стории е да ја зголемат јавната видливост на потребите и проблемите на младите луѓе во земјата, особено за оние прашања кои не се соодветно адресирани или не се доволно застапени во јавниот дискурс. Сториите треба да ги истражат овие прашања, како и политиките и средствата кои се наменети за нив, низ призма на решавање и подобрување на статусот на младите по тие прашања. Предност ќе се даде на стории кои аналитички пристапуваат кон проблемите на младите луѓе, го застапуваат мислењето на млади лица во изработката на сторијата, ја опфаќаат работата на надлежните институции по конкретното прашање и можат да се осврнат на јавните политики и средства поврзани со прашањето. Фокусот на сторите може да биде на национални или локални прашања кои се од интерес на младите, како на пример: квалитет на живот, младинско организирање и учество, образование, вработување, културен живот, дискриминација, ментално здравје и останати прашања.

Продуктите од истражувачките стории можат да бидат видео или аудио прилози, како и пишани прилози во печатен или онлајн формат. Истите можат да бидат презентирани во едно или повеќе продолженија.

Заинтересираните кандидати треба да развијат и разработат предлог за истражувачка сторија, како и нацрт буџет за покривање на трошоците за истата најмногу до 750 GBP (британски фунти) во денарска противвредност.

Образецот за предлог истражувањето и буџетот можете да го симнете [ТУКА.](https://www.radiomof.mk/povik-za-istrazhuvachki-novinarski-storii-mladite-vo-fokusot-na-javnosta/)

**АПЛИЦИРАЊЕ**

Повикот за истражувачки стории е отворен за сите новинари без разлика дали се во редовен работен однос. Заинтересираните новинари треба да имаат на располагање медиум во кој ќе ја објават сторијата (медиумот во кој работи или со којшто соработува новинарот).

Истражувачките стории мора да бидат завршени и публикувани најдоцна до 15 јуни 2020.

Кандидатите можат да се пријават со повеќе предлози за истражувачки стории, но на еден кандидат може да му/и биде прифатен само еден предлог. Доколку еден кандидат се пријавува со повеќе предлози, истите треба поединечно да ги испрати.

Избраните кандидати ќе треба задолжително да учествуваат на дводневна обука за актуелни младински прашања и политики, пристап до истражувања и релевантни податоци, анализа на документи, анализа на финансиски документи и други материјали кои ќе може да се користат како извор во подготовка на истражувачки стории, која ќе се одржи на крајот на месец февруари 2020 г.

Заинтересираните апликанти треба да ги испратат следните документи:

* Образец со предлог истражување и буџет за истражувачката сторија;
* Изјава за поддршка/соработка од страна на медиумот на кој ќе се објави сторијата;

Краен рок за испраќање на апликации е **10-ти февруари 2020 година, до 23:59 часот**.

Документите треба да бидат испратени на следната адреса: [dona.kosturanova@wfd.org](mailto:dona.kosturanova@wfd.org) со напомена: Повик за истражувачки стории.

Доколку имате какви било прашања или потреба од дополнителни информации истите може да ги поставите најдоцна до **6-ти февруари 2020 година,** на [dona.kosturanova@wfd.org](mailto:dona.kosturanova@wfd.org).